Mandag fyrede Vejle Boldklub Kim Poulsen som cheftræner, og tirsdag formiddag var klubben så klar med navnet på afløseren. Ove Christensen begyndte sin trænerkarriere i Brønderslev i 1982. Nordjyden har siden blandt andet trænet Fortuna Hjørrings kvinder og SAS Ligaholdet fra Viborg i en længere periode. Den 57-årige rutinerede træner Ove Christensen blev præsenteret som manden, der skal puste selvtillid og moral ind i den nedrykningstruede superligaklub. Ove Christensen er ansat på en funktionæraftale, og der er dermed ikke på forhånd sat en deadline for, hvor længe samarbejdet mellem klub og træner løber. Den tidligere Viborg FF, AGF og AB-træner ser store muligheder i spidsen for Vejle, som han er overbevist om har en fremtid i toppen af dansk fodbold. I øjeblikket ligger Vejle sidst i SAS Ligaen med ni point op til Horsens over nedrykningsstregen, så der venter Ove Christensen et stort arbejde med at realisere drømmen. - Jeg er utrolig glad for at have fået muligheden for at træne en traditionsklub som Vejle Boldklub, som jeg altid har sat meget højt. Jeg har fulgt de seneste års udvikling i Vejle og er fuld ud overbevist om, at den fornyelse, som er i gang i Nørreskoven, vil bringe Vejle tilbage i toppen af dansk fodbold. Og jeg ser frem til at blive en del af den proces, citeres Ove Christensen for i en pressemeddelelse fra Vejle Boldklub Elitefodbold A/S.

Opsummering:
Det bliver nordjyske Ove Christensen, som skal forsøge at få Vejle Boldklub tilbage til toppen af SAS Ligaen. Christensen blev tirsdag præsenteret som ny træner i klubben.